Louise Schack Elholm (V), 2011-04-26:
Børnene er vores største ressource.
Som mor ser jeg børn som de største skatte og de største bekymringer.
Børnene er vores fremtid, men børn er kun børn, de er afhængige af os voksne.
De er afhængige af, at vi passer på dem og hjælper dem med at vokse op, at vi guider dem trygt igennem barndommen, så de kan blive voksne mennesker uden ar på livet, uden byrder, som vi voksne har skabt eller pålagt dem.
Derfor er familien også rammen for børnene, det er hos familien, børn ofte finder deres støtte, deres forbilleder og afprøver deres grænser.
Men det er desværre ikke alle børn, som vokser op i en tryg familie og med en god skolegang og opvækst.
Derfor er det vigtigt, at vi hjælper børn, hvor familien ikke kan.
Venstre har været med til at lave en anbringelsesreform, en forældreansvarslov, Barnets Reform og en udvidelse af BørneTelefonen m.m.
Barnets Reform har i den grad sat barnets tarv i centrum.
Anbringelse skal ske ud fra, hvad der er godt for barnet, og mindst lige så vigtigt, barnet skal selv høres, når det vurderes, hvad der er bedst for barnet.
Samvær skal ske ud fra, hvad der er godt for barnet.
Der bliver lagt vægt på den tidlige indsats.
Ligeledes har vi med Barnets Reform ønsket at nedbringe institutionsanbringelser samt taget en masse andre, gode initiativer.
Vi har lavet en aftale om en BørneTelefon, og BørneTelefonen skal sikre én indgang, så børnene ved, hvor de kan henvende sig, uanset hvad deres problem er.
Herfra bliver børnene guidet videre i systemet med hjælp fra professionelle voksne.
Vi ved, at 80 pct. af alle børn fra 3.-10. klasse kender BørneTelefonen.
Derfor er det naturligt at bygge videre på denne institution.
Der er også udviklet et computersystem, der skal sikre, at færre fejl sker i sagsbehandlingen af sager om udsatte børn.
Det er et problem, at kommunerne laver for mange fejl i sagsbehandlingen.
Derfor er det rigtig positivt, at regeringen står bag, at der er udviklet et computersystem, som kan hjælpe til, at man undgår en del af disse fejl.
Det er alt sammen en række konkrete initiativer, som jeg mener har bidraget positivt til at sikre børns vilkår og rettigheder.
Vi har også gjort rigtig meget for at sikre børns rettigheder og børns vilkår.
Vi skal naturligvis hele tiden være klar til at se på, om tingene udvikler sig, og om der er behov for yderligere ting.
FN har set på børns rettigheder og vilkår i Danmark, og generelt er de positive over for udviklingen.
De roser bl.a. Barnets Reform.
Men de kommer naturligt også med en række kritikpunkter, det er jo deres opgave.
Et af kritikpunkterne er, at Danmark ikke har inkorporeret FN's børnekonvention.
Danmark ratificerede FN's børnekonvention i 1991.
Baggrunden for, at Danmark har valgt ikke at inkorporere den, skyldes konklusionerne fra et udvalgsarbejde.
Det udvalg, der skulle se på, om børnekonventionen skulle inkorporeres, blev nedsat af den daværende SR-regering i 1999.
Udvalget konkluderede, at børnekonventionen ikke egnede sig til at blive inkorporeret i dansk lovgivning.
Dette er vi naturligvis lydhøre over for.
Jeg mener ikke, at man kategorisk kan konkludere, at fordi vi har ratificeret, men ikke inkorporeret børnekonventionen, er det et bevis på en dårlig efterlevelse af børnekonventionens bestemmelser.
Der er brug for god og målrettet kommunikation med en letforståelig indgang for børnene, ikke for en ny institution.
Vi er f.eks. enige med Børnerådet om, at det er fornuftigt at se på, om klagevejen er uigennemskuelig for børnene.
Derfor har vi netop udvidet BørneTelefonen, og Ankestyrelsen er gået i gang med at udarbejde en særlig hjemmeside for børn, som skal være i et sprog, der appellerer bedre til børn.
Venstre vil også fremover være meget optaget af børns vilkår og børns rettigheder.
På vegne af Venstre, Dansk Folkeparti, De Konservative og Liberal Alliance skal jeg fremsætte følgende:
Forslag til vedtagelse
»V, DF, KF og LA konstaterer, at der siden 2001 er gjort meget for at sikre børns og unges vilkår og rettigheder.
Det seneste eksempel herpå er Barnets Reform, der har barnets bedste i centrum og på en række områder indebærer en markant styrkelse af børn og unges rettigheder med barnet i centrum.
Herudover har regeringen sammen med DF og LA styrket Børns Vilkårs BørneTelefon, hvilket vil gøre det lettere for børn at få rådgivning og støtte samt kendskab til deres rettigheder.
V, DF, KF og LA konstaterer herudover, at Socialministeriet har indkaldt organisationer på børneområdet samt relevante ministerier til et opfølgende møde, hvor børnekomiteens anbefalinger skal drøftes.
V, DF, KF og LA finder derfor, at det nye tiltag med én indgang via BørneTelefonen skal have lov til at virke, før vi tager stilling til eventuelle nye elementer for at højne børns og unges rettigheder.«